
РЕПУБЛИКА БЪЛГАРИЯ
	Министерство на околната среда и водите
	Регионална инспекция по околната среда и водите - Монтана
	




Д О К Л А Д

от контролна проверка по прилагане на екологичното законодателство


Обект: Производствена база – Видин за преработка на мляко и производство на млечни продукти, с оператор „Ел Би Булгарикум” ЕАД, гр. София.

Дата на извършване на проверката: 13.03.2025 г.

Място на извършване на проверката: гр. Видин, Южна промишлена зона

Проверени компоненти и фактори на околната среда:
· Въздух
· Води
· Опасни химични вещества 

Цели на проверката:
            Провеждане на планов текущ контрол по компоненти и фактори на околната среда за изпълнение изискванията на:
· Закон за опазване на околната среда (ЗООС) и подзаконовите нормативни документи, както и условия;
· Закон за чистотата на атмосферния въздух (ЗЧАВ) и подзаконовите нормативни документи;
· Закон за защита от вредното въдействие на химичните вещества и смеси (ЗЗВВХВС) и подзаконовите нормативни документи;
· Закон за отговорността за предотвратяване и ограничаване на екологични щети (ЗОПОЕЩ) и подзаконовите нормативни документи.

Извършени дейности:
      На 13.03.2025 г., на онование чл. 148, ал. 3 от Закона за опазване на околната среда и във връзка с изпълнението на плана за контролната дейност на РИОСВ – Монтана за 2025 г. и Заповед № РД-104/11.03.2025 г. на директора на РИОСВ – Монтана, се извърши проверка на обекта и беше съставен Констативен протокол № КПКД-02/13.03.2025 г.

Проверени са:
· Производствени инсталации и съоръжения;
· Пречиствателно съоръжение за отпадъчни води;
· Парова централа;
· Склад за съхранение на опасни вещества и смеси;
· Документи и данни, свързани със законовите и подзаконови нормативни актове по околна среда.
Констативна част:
            Основна дейност, осъществявана от дружеството на обекта, е изкупуване и преработка на сурово мляко и производство на млечни продукти.

           1. Компонент „ Въздух”
           Единствен организиран източник на емисии на вредни вещества в атмосферата в производствената база на „Ел Би Булгарикум” ЕАД в гр. Видин е изходящия газоход (комин) на регистрираната в регистъра по чл.9г, ал. 2 от ЗЧАВ средна горивна инсталация – парова централа. За гориво се използва промишлен газьол или природен газ, но никога едновременно. За резултатите от извършеното през 2022 г. собствено измерване (СПИ) на изпусканите в атмосферата емисии дружеството е представило доклад в инспекцията, оценен като съответстващ на изискванията на законодателството.
           В технологичния процес и за съхранение на суровината и продукцията в базата се използват хладилни и климатични инсталации. За вида и количествата на хладоагентите дружеството, в изпълнение на изискванията на  Регламент (ЕС) 517/2017 г. за флуорсъдър-жащите парникови газове и Наредба № 1/2017 г. по прилагането му, предоставя ежегодно информация в РИОСВ – Монтана. Последният годишен отчет за 2023 г. е въведен в електронен вид в Информационната система за флуорсъдържащите парникови газове, поддържана и администрирана от Изпълнителната агенция по околна среда - София. Отчетът е проверен и валидиран от РИОСВ – Монтана като съответстващ на изискванията на законодателството.  Обслужването на хладилното и климатичното оборудване се извършва от правоспособен хладилен техник, с издаден от ББКМ-София сертификат за работа с флуорсъдържащи парниковаи газове. Представени са досиета на оборудването, със записи на извършените проверки за течове и поддръжка му. 

           2. Компонент „Води“
     Обектът се снабдява с води за питейно-битови цели от водопроводната мрежа на гр. Видин, а за промишлени нужди от тръбен кладенец, съгласно актуално Разрешително за водовземане от подземни води, издадено от БДДР – Плевен. 
     Формираните от дейността на базата битово-фекални и производствени отпадъчни води се заустват в р. Дунав на база издадено от БДДР - Плевен разрешително за ползване на повърхностен воден обект за заустване на отпадъчни води. Преди да бъдат заустени във водоприемника отпадъчните води преминават през пречиствателно съоръжение (ПС) - мазниноуловител. 
      В края на 2024 г. от „Ел Би Булгарикум“ ЕАД, гр. София е депозирано в РИОСВ – Монтана искане за преценяване необходимостта от извършване на ОВОС за инвестиционно предложение “Локална пречиствателна станция за отпадъчни води от млекопреработвателно предприятие“. По подаденото искане РИОСВ – Монтана се произнася с решение с характер да не се извършва ОВОС.
      По отношение поставените в разрешителното за заустване условия за изпълнение дружеството е подало в срок в БДДР - Плевен декларация по чл. 194б от Закона за водите и е заплатило изчислената такса за заустване за 2024 г. Количеството на заустваните отпадъчни води се отчита чрез монтирано измервателно устройство и се записват ежемесечно в представен при проверката дневник. 
       До пункта за собствен мониторинг е осигурен постоянен и безопасен достъп. Дружеството провежда собствен мониторинг на зауствания поток отпадъчни води при съобразяване с изискванията на разрешителното за честота на пробовземане и изследвани показатели. Информацията от собствения мониторинг и ежегодните доклади за изпълнение на условията в разрешителното съхраняват надлежно на площадката на обекта и се предоставят в РИОСВ – Монтана в законоустановения срок. 
             От извършения през второто тримесечие на 2024 г. от страна на РИОСВ – Монтана съвместно с РЛ – Монтана към ИАОС – София контролен мониторинг на отпадъчните води от обекта е констатирано минимално превишаване на ИЕО по един от следените показатели. На дружеството е дадено предписание за установяване на причините и предприемане на мерки за тяхното отстраняване, което е изпълнено в срок.	

            3. Фактор „Опасни химични вещества“
            Дружеството е потребител по веригата на доставки химични вещества и смеси в съответствие с изискванията на Регламент (EO) 1907/2006 REACH. За всички химични вещества и смеси използвани от дружеството по време на проверката са предоставени актуални информационни листове за безопасност (ИЛБ), съответстващи на изискванията на Регламент (EO) 1907/2006 REACH и Регламент (ЕО) 2015/830. Представената собствена оценка на безопасността на съхранението на опасни химични вещества и смеси е във формат, утвърден със заповед на Министъра на околната среда и водите. 
		При проверката на информацията в ИЛБ и складовете за съхранение на химикали не се констатира съдържание на вещества с предмет на разрешаване и които не следва да се употребяват, освен ако за тях е подадено заявление за разрешаване, както и на вещества с предмет на ограничаване от Регламент (EO) 1907/2006 REACH.
		Химичните вещества и смеси се съхраняват в обособен склад с ограничен достъп, без връзка с канализацията, в оригинални опаковки, етикетирани в съответствие с изискванията на законодателството и условията, посочени в  предоставените при проверката ИЛБ. Биоцидните препарати се съхраняват извън производствените помещения на мястото на използването им и имат разрешения за пускане на пазара, представени при проверката. 
	Разработените инструкции за безопасна работа с химикали и за работа с биоцидни препарати се прилагат.           
		
 4. По приложение на ЗОПОЕЩ
 Дружеството извършва дейност, попадаща в Приложение № 1 на ЗОПОЕЩ. При проверката е представена Собствена оценка за възможни случаи на непосредствена заплаха за екологични щети и на случаи на причинени екологични щети, изготвена съгласно изискванията на Наредба №1/2008 г. за вида на превантивните и оздравителни мерки в предвидените случаи от ЗОПОЕЩ за предотвратяване и отстраняване на екологични щети и за минималния размер на разходите за тяхното изпълнение.
             За проверявания период в РИОСВ – Монтана не са постъпвали сигнали, жалби и/или информация за замърсяване на околната среда от производствената дейност на дружеството.

Заключение:
  Дружеството изпълнява задълженията си, произтичащи от ЗООС, ЗЧАВ, ЗЗВВХВС, ЗОПОЕЩ и подзаконовите им нормативни актове.
  Предписания при извършената проверката не са дадени.

Приоритети за последваща контролна дейност:
· Спазване на изискванията и разпоредбите на ЗЧАВ и подзаконовите му нормативни актове;
· Спазване изискванията на ЗВ и подзаконовите нормативни актове към него;
·    Законосъобразно управление на опасните химични вещества и смеси;
·  Изпълнение на изискванията и разпоредбите на ЗОПОЕЩ за предотвратяване и  отстраняване на екологични щети

